Pipi babgã: Naanegã sɩngr n tãag sa-kãsengã niibu
Yaa ãnd n naan saasã la tẽngã? Ãnd n naan wĩntoogã, kiuugã, ãdsã la bũmb nins fãa sẽn be tẽngã zugã? Biiblã yetame tɩ yaa Wẽnnaam. La a sẽn yetã sɩd yaa sɩda. Seb-kãngã pʋgẽ, b na n deng n goma Wẽnnaam sẽn sɩng bũmba fãa naanegã yelle.
Wẽnnaam naana malɛgsã pipi. B bee ne yẽ saasẽ. A naana tẽngã n kõ ninsaalbã. A naana pag ne raoa n ning-b zĩig sẽn yaa neer wʋsg pʋgẽ. Raoã yʋʋr la a Ãdem tɩ pagã yʋʋr yaa a Hawa. La a Ãdem ne a Hawa kɩɩsa Wẽnnaam noor tɩ Wẽnnaam yeel-b tɩ b na n kiime.
A Ãdem naanegã tɛk n tãag sa-kãsengã niib yaa yʋʋm tusr la kobs yoobe la pis-nu la a yoobe. Yʋʋm-kãensa fãa pʋgẽ, nin-wẽns wʋsg n zĩndi. Saasẽ wã, yaa a Sʋɩtãan ne a malɛg-wẽnsã n da be be. Tẽngã zugu, nin-wẽns me n da be. Wala makre, a Kayẽ ra yaa nin-wẽnga, nin-wobd sẽn da tar pãng wʋsg me n da be n yaa nin-wẽnse. La nin-sõma me n da be tẽngã zugu. Wala makre, a Abɛll, a Enok la a Nowe. Pipi babgã pʋgẽ, d na n goma nin-kãensã fãa yelle.
mos_Latn mos_Latn mos_Latn mos_Latn